หุ้นน้ำมัน
หุ้นอย่าง PTTEP นับจากต้นปี 60 ราคายังไม่ขยับมากนัก
9 มี.ค. 2560

ลูบคมตลาดทุน : ธนะชัย ณ นคร
 
หุ้นน้ำมัน
 
หุ้นอย่าง PTTEP นับจากต้นปี 60 ราคายังไม่ขยับมากนัก
สิ้นปี 2559 หุ้น PTTEP มีราคาปิดอยู่ที่ 96.25 บาทต่อหุ้น
ส่วนปี 2560 ราคาหุ้นเคยขึ้นไปปิดสูงสุดที่ระดับ 102.00 บาท เมื่อวันที่ 30 ม.ค. และต่ำสุดที่ 91.00 บาท เมื่อวันที่ 7 มี.ค.ที่ผ่านมานี้เอง
วานนี้ PTTEP ราคาปิดที่ 91.50 บาท
หุ้น PTTEP ในรอบปี 2559 ปรับขึ้นมาตามทิศทางราคาน้ำมันดิบในตลาดโลก ที่เพิ่มจากระดับ 30 ดอลลาร์ต่อบาร์เรล มาอยู่ที่ 50-55 ดอลลาร์ต่อบาร์เรล
ขณะที่ในปีนี้ นับจากต้นปีราคาน้ำมันดิบในตลาดโลก ยังคงเคลื่อนไหวในกรอบแคบ
และบางช่วงอาจมีความผันผวนบ้าง ทั้งน้ำมันดิบเวสต์เท็กซัส (WTI)  และสัญญาน้ำมันดิบเบรนต์
ล่าสุด การราคาปิดของน้ำมันทั้ง 2 ตลาด เมื่อเช้าวานนี้ตามเวลาในประเทศไทย WTI ส่งมอบเดือนเม.ย.ลดลง 6 เซนต์ หรือ 0.1% ปิดที่ 53.14 ดอลลาร์/บาร์เรล
ส่วนน้ำมันดิบเบรนท์ส่งมอบเดือนเม.ย.ลดลง 9 เซนต์ หรือ 0.2% ปิดที่ 55.92 ดอลลาร์/บาร์เรล
ราคาน้ำมันดิบในช่วงต้นปีที่ขยับขึ้นมาเป็นผลมาจากกลุ่มโอเปก และรัสเซียบรรลุข้อตกลงเรื่องการปรับลดกำลังการผลิตน้ำมันดิบลงมาได้
และเป็นผลจากการประชุมของกลุ่มโอเปกเมื่อวันที่ 30 พ.ย.59
กลุ่มประเทศผู้ส่งออกน้ำมัน (โอเปก) ได้บรรลุข้อตกลงปรับลดกำลังการผลิต 1.2 ล้านบาร์เรล/วันครับ
และทำให้การผลิตลงมาสู่ระดับ 32.5 ล้านบาร์เรล/วัน
จากนั้นในกลางเดือนธ.ค.59 ผู้ผลิตน้ำมันนอกกลุ่มโอเปกได้ตกลงที่จะปรับลดกำลังการผลิตลง 558,000 บาร์เรล/วัน
มีผลบังคับใช้ในวันที่ 1 ม.ค.2560 และมีกำหนดเป็นเวลา 6 เดือน ซึ่งจะสิ้นสุดในกลางปีนี้
ผ่านมาถึงช่วงเวลานี้ ราคาน้ำมันดิบในตลาด ยังค่อนข้างนิ่งๆ บวก-ลบ อยู่ในกรอบแคบๆ เพราะไม่มั่นใจว่า กลุ่มโอเปกและรัสเซียจะดำเนินการต่อไปอย่างไร หลังพ้นจากกลางปีนี้ไป
ขณะนักลงทุนที่มีความกังวลต่ออุปสงค์น้ำมันจากจีน
โดยเป็นผลมาจาก หลังปรับลดเป้าการขยายตัวทางเศรษฐกิจของจีนในปีนี้สู่ระดับ 6.5% จากระดับ 6.7% ในปีที่แล้ว
ส่วนรัสเซียก็มีการเปิดเผยข้อมูลด้านการผลิตน้ำมันออกมาด้วย
รัสเซียระบุว่า ได้ผลิตน้ำมันระดับทรงตัวที่ 11.11 ล้านบาร์เรล/วันในเดือนก.พ.60
และนั่นส่งผลให้ตลาดมีการไม่แน่ใจต่อการปรับลดกำลังการผลิตของรัสเซีย
ส่วนคอมเมิร์ซแบงก์ ก็ระบุว่า รัสเซียจำเป็นต้องลดกำลังการผลิตต่อไปอีก 100,000 บาร์เรล/วันในเดือนมี.ค.นี้ เพื่อให้เป็นไปตามข้อตกลงที่ทำไว้ในปลายปี 2559
มีคำกล่าวของ นายโมฮัมหมัด บาร์คินโด เลขาธิการโอเปก ด้วย
เขาบอกว่า ยังเร็วเกินไปที่จะบอกว่า โอเปกและประเทศนอกกลุ่มจะขยายการปรับลดกำลังการผลิตเกินกว่าระยะเวลาที่กำหนดไว้หรือไม่
สำหรับการประชุมของโอเปกจะมีขึ้นในเดือนพ.ค.นี้
แต่นายบาร์คินโดแสดงความพึงพอใจต่อระดับสต๊อกน้ำมันในตลาดโลกในขณะนี้
ก่อนการประชุมโอเปกในเดือนพ.ค.นี้
คณะกรรมการตรวจสอบความร่วมมือในการปรับลดกำลังการผลิต ซึ่งรวมถึงรัสเซีย จะพบปะกันในการประชุมที่คูเวตวันที่ 25 มี.ค.ก่อน
จากเรื่องกำลังการผลิตนน้ำมันดิบของกลุ่มโอเปก
ทำให้ถูกมองว่า การขยายเวลาการปรับลดกำลังการผลิตต่อไปหรือไม่นั้น
ยังไม่สามารถคาดเดาได้
ส่วนราคาน้ำมันดิบที่ปรับขึ้นลงในขณะนี้ ต่างเป็นผลมาจากสต๊อกน้ำมันดิบ และจำนวนแท่นขุดเจาะน้ำเป็นหลัก
ขณะที่หุ้นในกลุ่มน้ำมัน ก็ยังคงต้องรอปัจจัยบวกใหม่ๆ เข้ามาช่วยดันต่อไป